**T L A Č O V Á S P R Á V A**

**Názov výstavy:**  ARTičok  
**Vystavujúci autor:** Erik Binder   
**Kurátor:**  Vladimír Beskid

**Otvorenie výstavy:** 13. 3. 2023 o 18:00hod

**Trvanie výstavy:** 14. 3. - 12. 5. 2023  
**Miesto konania:** GJK, Synagóga – Centrum súčasného umenia, Halenárska 2, Trnava

Jarnú sezónu 2024 v priestoroch veži Synagógy- centre súčasného umenia otvárame individuálnou prezentáciou výraznej osobnosti slovenskej výtvarnej scény Erika BINDERA (1974-2023). S rýchlym etablovaním sa na výtvarnej scéne koncom 90. rokov Binder priniesol osobitý typ vizuálnej subkultúry, kde sa re-mixujú a krížia vplyvy street artu, japonských animácií, kunst-fu stratégií, anarchistickej revolty, hip-popovej vlny a dada poetiky. Vznikala tak zaujímavá vizuálna zmes, kde sa neotrelo a slobodne kombinuje nájdené, objavené s umelo vytvoreným. Vo svete na jeden dotyk vytvára malé objekty, prešmyčky, mikro-eseje, kde udomácňuje bežné veci a vecičky tohto sveta a recykluje ich v nových pirátskych snímkach. Nachádza sa tu artistický kufrík so „Second Hand Artom“, plyšové hračky, vybrakovaný televízor, natiahnuté auto laná a gumičky, drevené lietadielka, makabristický tanec lebky, ostnatý drôt s vianočnými svetielkami a pod. To všetko uplatňuje v príznačnej sérii prác, kde dominujú komixové postavičky, vtipné kresby v štýle fix-mix, uštipačné nálepky, objekty z dopravných značiek, elektroinštalácie z predlžovačiek a zástrčiek, podivné svietiace postavy z automobilových smeroviek atď. Systematik (výsk-umník) a chaotik (umelca) sa tu snúbia do podivnej symbiózy plnokrvného výtvarníka. Nespútaný, hravý, ironický, veselý, s výbušnou tvorivosťou, chaotickým poriadkom vecí a bez materiálových a mentálnych limitov. Neustále prinášal malé vizuálne „vita-míny“ slobodnej hry a významov, čo štARTovali našu obrazotvornosť. S výtvarnými médiami narábal ako skúsený DJ, v jeho setoch sa stretávajú zmixované prvky a prístupy. Tento experi-mentálny a nelineárny spôsob myslenia sa premietal do drobných príbehov, ironických komentárov či priamych intervencií.

V priestoroch veži trnavskej synagógy simulujeme Erikove vizuálnej prostredie „freestylovej“ maľby. Tu sa prelínajú čarovné obrazy dneška - street artové sprejové maľby, kde sa striedajú tváre a tváričky (klony) s roztečenými volskými očami, ulice plné autíčok, či autodráh, používanie značiek, bublín a krycích šablón, aj prekrývanie iných zatečených vrstiev. Kolekciu z pozostalosti autora a zbierok galérie z posledného obdobia umelca dopĺňajú tri „filkovské“ plechové rakety a odpaľujú nás do inej vizuálnej dimenzie.

Nezabudnuteľná bola aj jeho expresná reakcia na galerijný interiér v Koppelovej vile GJK, kde nastriekal na drevený obklad holiacou penou vlastné vzory, ornamenty a symboly pre svoje „Woodoo Čičmany“ (2008). Nakoniec v réžii trnavskej galériíe sa Erik Binder zúčastnil mnohých výstav a medzinárodných projektov napr.: 2003 - Nybüvit, Synagóga GJK; 2004 - Check Slovakia, Neue Berliner Kunstverein, Berlín; 2006 – Hraničné polia, GJK Trnava; 2008 – Podivná figúra, GJK Trnava; 2010 – Heisses Blut, Galéria SI Berlín; 2011 – ObraSKov, Wannieck Gallery Brno; 2018 – Tatr(o)man, galéria ČC Praha; 2019 - City Mejkap, Galéria Klatovy/Galéria UFFO Trutnov; 2019-20 Hybrid-IN, BWA Wroclaw, GVUO Ostrava, GJK Trnava; 2023 – Sextant, MVL Košice. Ide tak o netradičný, ale silný autorský „destilát“ ideí a úvah, ktoré otvárajú jeho experimentálne aj mentálne horizonty vizuálneho uvažovania. Binder svojim bezprostredným humorom, hravosťou a ostrovtipom profiloval svoju smART cestu a tak výrazne okysličil naše výtvarné prostredie. Výstava sa koná k nedožitým 50-tým narodeninám autora. Tento ARTičok je pre Teba ERIČOK...

Projekt potrvá do 10. mája 2024.

Mgr. art. Erik Binder ArtD. (1974 Likier – Hnúšťa - 2023 Bratislava) je významný slovenský multimediálny umelec, čo žil a tvoril v Bratislave. Absolvoval VŠVU v Bratislave (1991-97), kde pokračoval aj v doktorandskom štúdiu. Finalista Ceny Oskara Čepana (2002, 2007). Rezidencie: Kulturkontakt Wien (A); Cité des Artes Paríž (F); Progr Bern (CH); Museums Quartier Wien (A). Pedagogicky pôsobil na Fakulte umení TU v Košiciach a na VŠVU v Bratislave. Takmer 50 samostatných výstav - od prvej v Košiciach v roku 2000 (jaZERO, Múzeum V. Löfflera Košice-Staré mesto) až po poslednú v bratislavskom Ateliéri XIII v roku 2023 s príslovečným názvom Everafterlifeparty. Za isté vyvrcholenie jeho výstavnej činnosti je možné považovať jeho projekt „Superstart“ z roku 2003 v česko-slovenskom pavilóne na 50. medzinárodné bienále v Benátkach (spolu so skupinou Kamera Skura), či rozsiahle samostatné výstavy „Drak sa vracia“ v galérii P. M. Bohúňa v Liptovskom Mikuláši (2017) a v Slovenskej národnej galérii v Bratislave v roku 2021.